KIRJALLINEN KYSYMYS P-1975/02 esittäjä(t): Ilda Figueiredo (GUE/NGL) komissiolle. Sevillan huippukokous.



Virallinen lehti nro 092 E , 17/04/2003 s. 0124 - 0124



KIRJALLINEN KYSYMYS P-1975/02 esittäjä(t): Ilda Figueiredo (GUE/NGL) komissiolle (28. kesäkuuta 2002) Aihe: Sevillan huippukokous Perussopimuksissa on säädetty henkilöiden vapaasta liikkuvuudesta ja kansalaisten oikeudesta ilmaista vapaasti mielipiteensä. Tähän kuuluu myös oikeus rauhanomaisen mielenosoituksen järjestämiseen, muun muassa Eurooppa-neuvoston kokousten aikana. Kysynkin komissiolta seuraavaa: - Äskettäin pidetyn Sevillan huippukokouksen aikana Espanjan poliisi esti useiden satojen Portugalin kansalaisten pääsyn Espanjaan. Maahan pääsy kiellettiin muiden muassa PCP:n, BE:n ja kansalaisjärjestöjen valtuuskunnilta, joiden tarkoituksena oli matkustaa Sevillaan kesäkuun 22. päivänä järjestettävään mielenosoitukseen. Merkitseekö tämä loppujen lopuksi sitä, että vapaa liikkuvuus ilman rajoituksia koskee vain pääomia? - Onko niin, että tästä lähtien kaikkien huippukokousten aikaan Schengenin sopimuksen noudattaminen keskeytetään ja kyseenalaistetaan oikeus järjestää vapaasti mielenosoituksia Euroopan unionissa? António Vitorinon komission puolesta antamayhteinen vastauskirjallisiin kysymyksiin P-1975/02 ja P-1987/02 (25. heinäkuuta 2002) Schengenin sopimuksen soveltamisesta tehdyn yleissopimuksen 2 artiklan 2 kohdan mukaan jäsenvaltio voi päättää ottaa rajatarkastukset sisärajoilla uudelleen käyttöön rajoitetuksi ajaksi, jos yleinen järjestys tai kansallinen turvallisuus sitä edellyttää. Näin tehdään poikkeustilanteissa tarkoituksena ehkäistä, että ihmiset hyödyntävät vapaata liikkuvuutta vaarantaakseen jonkin jäsenvaltion yleisen järjestyksen tai turvallisuuden erityisesti silloin, kun sen alueella on tarkoitus järjestää mielenosoitus. Rajatarkastukset on tehtävä Euroopan unionin kansalaisten vapaata liikkuvuutta koskevan voimassaolevan yhteisön lainsäädännön mukaisesti. On muistettava, että Euroopan unionista tehdyssä sopimuksessa jokaiselle unionin kansalaiselle taattua vapaan liikkuvuuden oikeutta voidaan rajoittaa yleisen järjestyksen tai turvallisuuden taikka kansanterveyden vuoksi. Näillä perusteilla toteutettavien toimenpiteiden on perustuttava yksinomaan kyseisen yksilön omaan käyttäytymiseen, ja niiden perusteena on oltava todellinen ja riittävän vakava uhka yhteiskunnan perustavanlaatuiselle edulle. Lisäksi toimenpiteet on toteutettava suhteellisuusperiaatteen mukaisella tavalla. Kansalaisilla on ilman muuta oikeus ilmaista vapaasti mielipiteensä ja kokoontua rauhanomaisesti. Nämä oikeudet tunnustetaan Euroopan ihmisoikeussopimuksessa ja Euroopan unionin perusoikeuskirjassa. Heidän on voitava nauttia näistä oikeuksista ilman turvallisuuteensa, muiden ihmisten turvallisuuteen tai omaisuuteen kohdistuvaa uhkaa. Jäsenvaltiot joutuvat kuitenkin joskus tilanteisiin, joissa ihmiset käyttävät väärin näitä oikeuksia harjoittamalla väkivaltaa laillisten yleisten mielenosoitusten yhteydessä. Komissio muistuttaa, että yleisen järjestyksen ylläpitäminen kuuluu ensisijaisesti jäsenvaltioiden vastuulle. Jäsenvaltiot voivat edellä mainitun määräyksen nojalla päättää ottaa rajatarkastukset käyttöön rajoitetuksi ajaksi, jos yleinen järjestys tai kansallinen turvallisuus sitä edellyttää. Riippuu siis jäsenvaltioiden omasta harkinnasta, ottavatko ne rajatarkastukset käyttöön tulevien huippukokousten ajaksi.